b'\n_START_ARTICLE_\n\xc4\x8cistilna krhlika\n_START_SECTION_\nOpis\n_START_PARAGRAPH_\n\xc4\x8cistilna krhlika se od navadne krhlike lo\xc4\x8di po ni\xc5\xbeji rasti in ima temnej\xc5\xa1o skorjo, ki je bolj ble\xc5\xa1\xc4\x8de\xc4\x8da in bolj gladka. Vejice \xc4\x8distilne krhlike imajo na vilicah bodice. Listi so dlakavi in na robovih nazob\xc4\x8dani._NEWLINE_Cvetovi so svetlo zelene barve, iz oplojenih pa se razvijejo plodovi, ki so drobne, do 8 mm velike \xc4\x8drnikasto modre kroglice. \xc4\x8cistilna krhlika cveti maja in junija, plodovi pa so zreli septembra in oktobra.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nGrmi \xc4\x8distilne krhlike najbolje uspevajo na apnen\xc4\x8dastih tleh med ostalim grmovjem. Najpogosteje jo najdemo v suhih gozdnih obronkih in ob poteh. Domovina vrste je Evropa, severozahodna Afrika in zahodna Azija. Na severu uspeva do britanskega oto\xc4\x8dja, na jugu pa do Maroka. Na vzhodu jo je mogo\xc4\x8de najti vse do Kirgizistana. Kasneje so jo kot okrasno drevo zanesli v Severno Ameriko, kjer je kasneje postala invazivna vrsta._NEWLINE__NEWLINE_Plodovi vsebujejo antrakinone in flavonoide, zaradi \xc4\x8desar se v ljudskem zdravilstvu uporabljajo ob kroni\xc4\x8dnem zaprtju. Odvajajo rahlo in po\xc4\x8dasi, kljub temu pa niso priporo\xc4\x8dljivi za otroke in dolgotrajno uporabo.'